KOMISIJOS REGLAMENTAS (EB) Nr. 133/2006
2006 m. sausio 26 d.
iš dalies keičiantis Reglamentą (EEB) Nr. 3149/92, nustatantį išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje (1), taisykles, ypač į jo 6 straipsnį,
kadangi:
(1)
Reglamente (EEB) Nr. 3149/92 (2) nustatomos maisto iš intervencinių atsargų tiekimo labiausiai nepasiturintiems asmenims Bendrijoje taisyklės.
(2)
Siekiant tinkamai įgyvendinti 2005 m. lapkričio 8 d. Komisijos reglamente (EB) Nr. 1819/2005, patvirtinančiame planą, pagal kurį valstybėms narėms skiriamos 2006 m. biudžetiniams metams priskirtinos lėšos maistui iš intervencinių atsargų tiekti labiausiai nepasiturintiems asmenims Bendrijoje (3), nustatytą metinį paskirstymo planą 2006 m., reikia pakeisti pieno produktų pašalinimo iš intervencinių atsargų terminą.
(3)
Remiantis metiniu planu, produktai, kuriuos reikia pašalinti iš intervencinių atsargų, gali būti teikiami neperdirbti, perdirbti, siekiant juos panaudoti maisto produktų gamybai, arba gali būti pašalinti atlyginant už tiekimą arba už maisto produktų, patiektų į Bendrijos rinką, gamybą. Pastaruoju atveju reikėtų patikslinti, kurie maisto produktai gali būti pašalinti iš intervencinių atsargų atlyginant už grūdų produktų gamybą. Reglamento (EEB) Nr. 3149/92 4 straipsnyje nustatytos konkurso taisyklės, reglamentuojančios tiekimo į valstybes nares organizavimą, turi būti atitinkamai patikslintos.
(4)
Kadangi Bendrija, remdamasi į faktinėmis sąnaudomis, nustatomomis konkurso būdu, padengia transporto Bendrijos viduje išlaidas, nebėra būtina, siekiant šių išlaidų kompensavimo, pateikti su nuvažiuotu atstumu susijusius patvirtinamuosius dokumentus.
(5)
Reglamento (EEB) Nr. 3149/92, su pakeitimais, padarytais Reglamentu (EB) Nr. 1903/2004 (4), 3 straipsnio 1 dalies nuostatose nustatyta, kad metinio plano įgyvendinimas baigiasi gruodžio 31 d. Todėl reikėtų atitinkamai pakeisti Reglamento (EEB) Nr. 3149/92 10 straipsnyje nustatytą metinių ataskaitų pateikimo terminą.
(6)
Reikėtų atitinkamai iš dalies pakeisti Reglamentą (EEB) Nr. 3149/92.
(7)
Šiame reglamente nustatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3149/92 iš dalies keičiamas taip:
1)
3 straipsnio 2 dalies trečioje pastraipoje įterpiama:
„Jeigu valstybėms narėms pagal 2006 m. metinį planą skiriamas sviestas ir jeigu skiriamo sviesto kiekis viršija 500 tonų, 70 % sviesto kiekio iš intervencinių atsargų turi būti pašalinta iki 2006 m. kovo 1 d.“;
2)
4 straipsnis iš dalies keičiamas taip:
a)
1 dalies b punkte po trečios pastraipos įterpiama:
„Be to, jeigu iš intervencinių atsargų negalima gauti grūdų, Komisija gali leisti iš intervencinių atsargų paimti ryžių, taip atlyginant už grūdų arba grūdų produktų, pateiktų Bendrijos rinkai, tiekimą.“;
b)
2 dalies a punkto ketvirtoje pastraipoje įterpiama:
„Be to, kai vietoje ryžių, pašalintų iš intervencinių atsargų, tiekiami grūdai arba grūdų produktai, konkurso skelbime nurodoma, kad pašalintinas produktas yra tam tikra intervencinės agentūros saugoma ryžių rūšis.“;
3)
7 straipsnio 2 dalies antras sakinys pakeičiamas taip:
„Todėl prie paraiškos dėl išlaidų kompensavimo pridedami visi reikalingi patvirtinamieji dokumentai, ypač susiję su produktų gabenimu.“;
4)
10 straipsnio 1 pastraipos pirmas sakinys pakeičiamas taip:
„Iki kiekvienų metų birželio 30 d. valstybės narės siunčia Komisijai plano įgyvendinimo savo teritorijoje praėjusiais metais ataskaitą.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 26 d.